UBERA ARANZETA (EH Bildu, 2017-06-23):
Uriarte andrea, leporatu diguzu Haurreskolak Partzuergoaren lana eta izena kaltetzeko tentazioa izateaz.
Badakizue zer? Haurreskolak Partzuergoaren izena eta lana zuek iluntzen duzue, zuek kaltetzen duzue burutzen ari zareten kudeaketarekin. Zuek!
Begira, guk baino gehiago ez dakit norbaitek sinesten duen Haurreskolak Partzuergoarekin eta horren erakusle dira aurreko legegintzalditik hasita aurkeztu ditugun ekimen guztiak, zuek ezezkoa eman diezuen ekimen guztiei: Doakotasunaren inguruan, kuoten (...) inguruan, beken inguruan, formakuntzaren inguruan eta zuek guztiari ez.
Eta horren aurrean zer egiten duzue? Horren aurrean egiten duzuena da murrizketak aplikatu. Murrizketak aplikatu zeren Eibarren gertatu zena da, Eibarren gertatu zena da, zuen kudeaketaren lagin bat. Lagin bat eta ondorio bat besterik ez.
Eta gertatzen ari dena da Haurreskolak Partzuergoak duen garrantzia eman ez izanaren ondorio. Ez duzue jakin garai berriei egokitzen Haurreskolak Partzuergoa.
Eta horrek zer egiten du? Ze pentsatu dezake ikusiaz bakarrik burutzen ari zareten kudeaketa tentazioa izan dezakezuela, tentazioa izan dezakezuela, Haurreskolak Partzuergoa desegiteko. Pentsa daiteke hori, e!
Eta Gobernu batek gure herriaren etorkizuna diren hezitzaileei ematen dien tratuak erakusten du ez dela duina. Erakusten du benetan zein den bere izaera.
Eta Gobernu honek egin behar duena da bere hezitzaileak, bere umeak, zaindu. Egin behar du Haurreskolak Partzuergoa zaindu, egin behar du gure hezkuntza sistema zaindu. Gure etorkizuna direlako, eta horrek eskatzen du kudeaketa bat.
Baina zer gertatu da? Murrizketa batzuen ondorioz, ze gogoratu nahi dut oraindik 2012ko aurrekontuen mailara ez gara iritxi. Eta asko eskertzen dizut egin didazun laburpena gaurko nire galderari ez erantzuteko. Asko eskertzen dizut. Baina ezagutzen dugu Haurreskolak Partzuergoa.
Eta ezagutzen dugulako, badakigu 2012ko aurrekontuen mailara ez garela iritxi. Bai, eta horrek, kudeaketa horrek ekarri du lan harremanen kudeaketa zehatz bat. Eta horrek ze egoera sortzen du? Ba zerrendak ez direla irekitzen.
Horrek ekartzen du ikasturte bukaeretan eta ikasturte hasieretan irakasleak mugitzen direla eta ezin izaten dituztela familiak atenditu, ezin izaten dituztela behar bezala ikasturtea itxi, ezin izaten dutela zuentzat hain garrantzitsua den haurrekin, familiekin egokitzapenak egin.
Eta hemen, eta bueno, eskertzen dizut, eskertzen dizut aitortu duzula gertatu zena ez zela egokia izan. Baina benetan horrela sentitzen baduzu, aitortu beharrean, egin behar dena da neurriak hartu eta kudeaketa zuzendu. Zeren esan duzu ez zegoela jakiterik.
Zuk uste duzu sei urtetan zerrendetan dauden pertsona horiek Hezkuntza Sailaren Haurreskolak Partzuergoaren deiaren zain daudela? Pertsona horiek beraien bizitza aurrera atera behar dute, eta horretarako lana bilatu behar dute, lan postua bilatu behar dute. Eta ez daude zuen deiaren zain. Eta hori zuek badakizue, nahiko eskarmentua daukazue zerrendak kudeatzerako orduan. Eskarmentua badaukazue. Eta gainera sindikatuek ohartarazi dizuete horretaz.
Zenbat aldiz esan dizute zerrendak irekitzeko? Urtean gutxienez behin zerrendak ireki behar direla, barematu behar direla, zenbat aldiz? Orduan, mesedez, entzun, konpartitu, elkarrizketak bideratu, negoziatu, adostu. Zeren orain arte hori ez zabiltzate egiten.
Eta iruditzen zaigu egin behar duzuena dela zuzendu. Zuzendu benetan sentitzen baldin baduzue eta konbikzioa baduzue etapa hori funtsezkoa dela.
Eta benetan konbikzio hori baduzue, urratsak eman behar dugu etapa hori doakoa izateko. Urratsak eman behar dugu hori hezkuntza sarean sartzeko. Ze benetan, gure etaparen, hezkuntza sistemaren etaparik funtsezkoena eta inportantea delako.
Eta bai eskatuko nizueke zerrendak urtean behin gutxienez irekita egoteko irizpideak zehaztea, barematuz eta gardentasunez, lan metaketagatiko kontratuei amaiera ematea. Iruzurrean oinarritutako kontratazio eredua bukatzea. Hor daude sententziak: behin-behinekotasuna bataz beste %41 dala murriztea.
Hezitzaileak ikasturtea euren ikastetxetan bukatzea eta ikasturtea behar den bezala hastea egokitzapenak eginez. Eta abar, eta abar. Pentsatzen dut posible dela, zuzendu daitekeela, eta guztion artean egin genezakeela. Guztion artean.
Eta guk proposamenak mahai gainean jartzen ditugu. Nahi duzuenean, konpartitzen ditugu eta adosten ditugu.